作者:吳潛
標題:寶鼎現
內容:晚風微動，淨掃天地，雲裾霞綺。將海外、銀蟾推上，相映華燈輝萬砌。看舞隊、向梅梢然晝，丹焰玲瓏玉蕊。漸陸地、金蓮吐遍，恰似樓臺臨水。老子歡意隨人意。引紅裙、釵寶鈿翠。穿夜市、珠筵玳席。多少吳謳聯越吹。繡幕卷、散繽紛香霧，籠定團圓錦裡。認一點、星球掛也，士女桃源洞裡。聞說舊日京華，般百戲、燈棚如履。待端門排宴，三五傳宣禁侍。願樂事、這回重見，喜慶新開起。瞻聖主、齊壽南山，勢拱東南百二。